钦定古今图书集成/理学汇编/文学典/第251卷 > 徐师曾诗体明辩 > 《花间集序》五代欧阳炯
## 钦定古今图书集成/理学汇编/文学典/第251卷 > 徐师曾诗体明辩 > 《花间集序》五代欧阳炯

镂玉雕琼，拟化工而迥巧；裁花剪叶，夺春艳以争鲜。
是以唱《云谣》则金母词清，挹霞醴则穆王心醉。名高
白雪，声声而自合鸾歌；响遏青云，字字而遍谐凤律。
杨柳大堤之句，乐府相传；芙蓉曲渚之篇，豪家自制，
莫不争高。门下三千玳瑁之簪；竞富樽前，数十珊瑚
之树。则有绮筵公子，绣幌佳人，递叶叶之花笺，文抽
“丽锦；举纤纤之玉指，拍按香檀。不无清绝之辞，用助
娇娆之态。”自南朝之宫体，扇北里之倡风。何止言之
不文，所谓“秀而不实。”有唐已降，率土之滨，家家之“香
径春风，宁寻越艳；处处之红楼夜月，自锁嫦娥。”在明
皇朝，则有李太白应制《清平乐》词。近代温飞卿复有
《金筌集》。迩来作者，无愧前人。今卫尉少卿赵崇祚，以
拾翠洲边，自得羽毛之异；织绡泉底，独殊机杼之功。
广会众宾，时延佳论。因集近来诗客曲子词五百首，
分为十卷，以炯粗预知音，辱请命题，仍为序引。乃命
曰《花间集》。将使西园英哲，用资羽盖之欢。南国婵娟，
休唱莲舟之引。